arnastofnun/IGC-2024 huggingface dataset:
Trans (raftónlist)

Trans er undirgrein í raftónlistar og kom fram í byrjun 10. áratugarins í Þýskalandi. Tónlistin er gerð út frá hljóðgervli en það sem gerir trans einstakt er takturinn/flutningshraðinn í tónlistinni. Flutningshraðinn flakkar á milli 120 til 160 bpm (slög á mínútu). Tónlistin inniheldur helling af flóknum hljóðum, eins og Hústónlist og elektró en trans er lagrænna og framsæknara meðan takturinn er sá sami.

Fyrstu tvö lögin sem eiga að hafa verið byrjunin á trance eru „Age of Love“ eftir Age of Love og Dance 2 Trance „We Came in Peace“. Vinsæl trance tónlist í nútímanum eru Ferry Corsten, System F, Gouryella,Paul van Dyk, Armin van Buuren, Deadmau5 og Kaskade's music.

Undirstefnur.

Progressive Trance er danstónlist sem byrjar tónlistina á því að byggjast lengi upp, svo brestur það og oft kemur einhver hápunktur. Lögin eru yfirleitt 8-9 mínútur á lengd. Progressive-tónlist hefur ekki alltaf nákvæmlega sömu byggingu á lögum en þetta er vinsælasta uppbyggingin. Það sem aðskilur progressive trance við venjulega progressive-hljóð er takturinn sem er venjulega 120-135 bpm.

Uplifting trance er danstónlist þar sem notaðir eru hlýr lagrænn hljóðgervill. Takturinn er yfirleitt 137-140 slög á mínútu. Lögin eru venjúlega 7-9 mínútna löng og vilja fela sig yfirleitt í lagrænt hrun í miðju laginu, sem leiðir svo í algjöra sæluvímu sprengingu í enda lagsins. Uplifting trance er talið hafa tón sem er léttari en aðrar undirgreinar transtónlistarinnar. Vinsælir plötusnúðar, sem spila "Uplifting trance" eru Manual Le Saux, Sebastian Brandt, Arctic Moon og Daniel Kandi.

Júrótrans kom út frá Harðtrans og Júrótrans tónlist og var mjög vinsæl á árunum 1998 til 2000. Flutningshraðinn er í kringum 140-145 bpm, bassinn er venjulega mjög þungur, mörg hrun eru í laginu og oft eru notaðar kvennmanns söngraddir. Euro trance er náskilið Uplifting trance og oft ruglað saman við Vocal trance því að það er sungið í lögunum. Munurinn er sá að Euro trance lög eru lýst sem miklu ákafari texti og meiri upptakur, svipuð lýsing og á tribal trance. Frægustu Euro trance tónlistarmennirnir eru Cascada, DJ Sammy, Groove Coverage og Special D.

Goa trance eiga rætur að rekja til iðnaðar, sýru trance og indjána. Þessi undirgrein transtónlistarinnar kom fyrst fram í kringum árið 1990. Nafnið Goa trance kemur frá bænum Goa sem er staðsett á Indlandi. Hljóðin í "Goa trance" eru undir áhrifum austurlenskrar tónlistar og það er það mikilvægasta sem aðskilur Goa trance frá öðrum undirgreinum transtónslistar.

Pshycadelic trance er mest skylt Goa trance og einnig suomisaundi, darkspy, psycore, psybreaks og psybient.
Malæjalam

Malæjalam er dravídamál, náskylt tamíl, talað af 36 milljónum á Malabar-ströndinni á Suðvestur-Indlandi.

Það hefur verið ritað með sérstöku stafrófi frá 9. öld og á sér bókmenntahefð frá 13. öld.

Helsti málfræðilegi munurinn á tamíl og malæjalam er að sagnorð beygjast ekki í persónum í malæjalam.

Mikill munur er á talmáli og ritmáli. Enn fremur er mikið af tökuorðum úr sanskrít í málinu, einkum þó ritmálinu.
Stjörnufræði

Stjörnufræði eða stjörnuvísindi er undirgrein náttúruvísindanna sem fæst við rannsóknir á heiminum utan lofthjúps jarðar. Þeir sem leggja stund á greinina kallast stjörnufræðingar eða stjarnvísindamenn.

Í stjörnufræði er rannsakaður uppruni og þróun, sem og efnis- og eðlisfræðilegir eiginleikar, hluta sem hægt er að fylgjast með fyrir utan lofthjúp jarðar.

Ólíkt flestum öðrum vísindagreinum eru áhugamenn enn snar þáttur í stjörnufræði nútímans, aðallega við að uppgvöta og fylgjast með fyrirbærum. Stjörnufræði er oft ruglað saman við stjörnuspeki, sem ekki byggist á vísindalegri aðferð og flokkast því til gervivísinda.
Schenger heilkenni

Schenger heilkenni er mjög fátíður erfðasjúkdómur. Aðeins um 20 tilfelli eru þekkt í heiminum. Magnea Guðmundsdóttir eignaðist fjögur börn þar af þrjú með þennan sjúkdóm. Hún ritaði ævisögu sína árið 2008 með Sigmundi Erni Rúnarssyni og var sú bók mest selda ævisagan það ár jafnframt því að vera valin ævisaga ársins.

Einstaklingar með sjúkdómin lifa alla jafna mjög skamma stund en sumir ná 20 – 25 ára aldri. Sjúkdómurinn er einhverskonar vöðvarýrnunar sjúkdómur sem leggst fyrst á hjarta og augu og deyja sjúklingarnir venjulega því hjartað gefur sig. Einstaklingar með sjúkdóminn eru oftast blindir eða með mjög takmarkaða sjón.

Fyrir utan þessi tilfelli á Íslandi eru flest hinna í Finnlandi eða Hollandi.
Pólýfónkórinn og kammersveit – Jólaóratóría

Pólýfónkórinn og kammersveit – Jólaóratóría er tvöfaldur geisladiskur gefinn út af

Pólýfónkórnum árið 2012. Um er að ræða upptökur af flutningi Pólýfónkórsins og kammersveitar á Jólaóratóríu Johann Sebastian Bach frá 1972 (brot) og 1978. Einsöngvarar eru Elísabet Erlingsdóttir, sópran. Sigríður Ella Magnúsdóttir, alt, Jón Þorsteinsson, tenór, Michael Rippon, bassi, Rut L. Magnússon, alt og Halldór Vilhelmsson, bassi. Einleikarar eru Rut Ingólfsdóttir á fiðlu, Pétur Þorvaldsson á knéfiðlu, Bernhard Wilkinson á flautu, Kristján Þ. Stephensen á óbó, Daði Kolbeinsson á enskt horn og Lárus Sveinsson á trompet. Konsertmeistari er Rut Ingólfsdóttir og stjórnandi er Ingólfur Guðbrandsson. Upptaka: Ríkisútvarpið. Tæknimenn voru Sigþór Marínósson og Magnús Hjálmarsson. Tónmeistarar voru Guðmundur Gilsson (1978) og Máni Sigurjónsson (1972). Bjarni Rúnar Bjarnason sá um lokavinnslu fyrir stafræna útgáfu á geisladiskum. Fylgirit með geisladiskum hannaði Jón Trausti Bjarnason og Ívar Brynjólfsson tók ljósmynd á forsíðu.

Lagalisti.

Diskur 1 og 2 - hljóðritun af tónleikum í Háskólabíói í desember 1978 og brot úr tónleikum í desember 1972:

Jólaóratóría - "Höfundur: Johann Sebastian Bach"

Um útgáfuna.

Á diski 2 er eru resitatív og aríur frá 1972, sem Rut Magnússon og Halldór Vilhelmsson syngja með Pólýfónkórn­um. Þessi viðbót er helguð minningu þeirra Rutar og Halldórs.
Alþjóðaflugvöllurinn í Kansai

Alþjóðaflugvöllurinn í Kansai (IATA: KIX, ICAO: RJBB) (関西国際空港 "Kansai Kokusai Kūkō") er alþjóðaflugvöllur, byggður á manngerðri eyju (landfyllingu) í Osaka-flóa, suður af borginni Osaka í Japan.
Kayakklúbburinn

Kayakklúbburinn er félag áhugafólks um siglingar á kajökum. Félagið er aðili að Íþróttabandalagi Reykjavíkur. Það var stofnað sumarið 1980 af hópi áhugafólks um allt land. Árið 2001 fékk klúbburinn aðstöðu á Geldinganesi.
Ásgeir Trausti

Ásgeir Trausti (f. 1. júlí 1992) er íslenskur söngvari og lagahöfundur og átti auk þess feril sem söngvari með hljómsveitum eins og "The Lovely Lion".

Á íslensku tónlistarverðlaununum 2013 hlaut hann fern verðlaun, fyrir plötu ársins; "Dýrð í dauðaþögn", sem bjartasta vonin, vinsælasti flytjandinn og netverðlaun tónlist.is.

Ásgeir Trausti hélt tvenna tónleika í Eldborgarsal Hörpu 16. júní 2015. Það seldist upp á báða tónleikana. Hann hefur farið í tónleikaferðir utan landsteinanna og þar á meðal til Ástralíu.

Ásgeir gaf út plötuna "Dýrð í dauðaþögn" á ensku undir heitinu "In the Silence" þar sem bandaríski tónlistarmaðurinn John Grant aðstoðaði við textagerð. Árið 2017 hélt Ásgeir áfram að gefa út efni á ensku með plötunni "Afterglow" sem var með meiri raftónlistaráherslum. Hann vék sér að fyrri stíl með plötunni Sátt/Bury the Moon sem bæði var gefin út á ensku og íslensku árið 2020.
Ásgeir Sigurvinsson

Ásgeir „Siggi“ Sigurvinsson (f. 8. maí 1955 í Vestmannaeyjum) er íslenskur fyrrum knattspyrnumaður.

Ásgeir hóf ferilinn með ÍBV og lék á meginlandi Evrópu með liðunum Standard Liège, Bayern München og VfB Stuttgart. Hann varð Þýskalandsmeistari með Stuttgart árið 1984 og bikarmeistari með Bayern árið 1982. Einnig vann hann bikartitla með ÍBV og Standard Liege. Ásgeir var valinn íþróttamaður ársins árin 1974 og 1984.

Eftir að hafa lagt skóna á hilluna reyndi Ásgeir fyrir sér í knattspyrnuþjálfun og þjálfaði Fram eitt sumar og Íslenska karlalandsliðið í tvö ár; 2003-2005.

Ásgeir var tekinn inn í heiðurshöll ÍSÍ árið 2015.
Pepe

Képler Laveran Lima Ferreira, þekktastur sem „Pepe“, (fæddur 1983 í Portúgal) er portúgalskur knattspyrnumaður sem spilar með Real Madrid. Áður spilaði hann með FC Porto. Pepe er varnarmaður.
Ólafur Arnalds

Ólafur Arnalds (f. 3. nóvember 1986 í Mosfellsbæ) er íslenskur tónlistarmaður. Tónlistin hans einkennist af strengja- og píanóhljóðum blendnum saman við lúppur og takta í anda raft- og popptónlistar. Árið 2014 hlaut Ólafur BAFTA-verðlaun fyrir tónlistina sem hann gerði fyrir breska dramaþáttinn "Broadchurch". Í nóvember árið 2021 var Ólafur tilnefndur til tveggja Grammy-verðlauna fyrir tvö lög af plötunni Some Kind of Peace, sem kom út árið 2020. Ólafur hefur einnig verið tilnefndur til bæði BAFTA og Emmy-verðlauna.

Árið 2009 stofnaði Ólafur tilraunahljómsveitina Kiasmos með Janus Rasmussen úr Bloodgroup. Fyrsta platan eftir hljómsveitina kom út árið 2014.
Einar Gerhardsen

Einar Gerhardsen (f. 10. maí 1897, d. 19. september 1987) var forsætisráðherra Noregs á árunum 1945 – 1951, 1955 – 1963 og 1963 – 1965 eftir seinni heimsstyrjöld, samanlagt í sautján ár. Honum er að nokkru leyti eignaður heiðurinn að enduruppbyggingu Noregs eftir stríð og er stundum nefndur "Landsfaðirinn" (n. "Landsfaderen").
Suðurkeilan

Suðurkeilan er landsvæðið syðst í Suður-Ameríku. Venjulega er átt við Argentínu, suðaustur Brasilíu, Chile, Úrúgvæ og Paragvæ. Helstu tungumálin á svæðinu eru spænska og portúgalska auk frumbyggjamála.
Hrægammasjóður

Hrægammasjóður er vogunarsjóður, yfirleitt óskráð félag, sem sérhæfir sig í fjárfestingum í skuldum fyrirtækja eða annars konar aðila sem standa höllum fæti og stefna í gjaldþrot eða hafa þegar lýst yfir gjaldþroti. Slíkur sjóður kaupir skuldirnar með miklum afslætti af nafnvirði krafnanna og veðjar þannig á að í fyllingu tímans muni meira innheimtast af kröfunni en sem nemur kaupverði hennar.
Manuel Noriega

Manuel Noriega (11. febrúar 1934 – 29. maí 2017) var stjórnmálamaður og hermaður frá Panama. Hann var landstjóri Panamahers frá 1983 til 1989. Hann komst til valda með stuðningi CIA og nýtti stöðu sína til eiturlyfjasmygls fyrir Medellín-eiturlyfjahringinn í Kólumbíu og peningaþvætti. Kosningasvindl, morð á pólitískum andstæðingum og harka í viðskiptum við mótmælendur urðu til þess að stuðningur Bandaríkjanna við Noriega minnkaði og 1989 var ákveðið að beita landið viðskiptaþvingunum. Þetta leiddi til átaka milli vopnaðra hópa og bandarískra hermanna og starfsliðs við Panamaskurðinn sem urðu til þess að Bandaríkjaher gerði innrás 20. desember 1989. Fimm dögum síðar leitaði Noriega hælis í sendiráði Vatíkansins í Panamaborg. Eftir tíu daga umsátur Bandaríkjahers um sendiráðið gafst hann upp. Þann 3. janúar 1990 var hann tekinn höndum og fluttur til Bandaríkjanna sem stríðsfangi. Í september 1992 var hann dæmdur í 40 ára fangelsi fyrir eiturlyfjasmygl, fjárkúgun og peningaþvætti. Rétturinn neitaði að leyfa honum að lýsa störfum sínum fyrir CIA þar sem þær upplýsingar væru leynilegar og uppljóstrun um þessi verkefni væri andstæð hagsmunum Bandaríkjanna.

Fangelsisdómurinn yfir Noriega var styttur í 30 ár. Hann fékk lausn fyrir góða hegðun eftir 17 ára fangavist 9. september 2007 og var þá framseldur í hendur Frakka sem héldu honum í fangelsi í París fyrir peningaþvætti vegna kaupa á íbúðum í borginni. Áður hafði Noriega fengið heiðursmerki Franska heiðursvarðarins 1987. Í desember 2011 var hann svo framseldur til Panama. Hann lést í fangavist þar árið 2017.
Google Play

Google Play (áður Android Market til 2012) er netmarkaður fyrir Android-forrit og fleira í eigu Google. Þjónustan gerir notendum kleift að skoða og hlaða niður forritum, tónlist, bókum, kvikmyndum, sjónvarpsþáttum og tímaritum sem eru gefin út í gegnum Google. Notendur geta einnig keypt raftæki á borð við spjaldtölvur og snjallsíma á Google Play.

Mörg forrit sem eru í boði á Google Play eru ókeypis. Þau má sækja beint til Android eða á Google TV-tæki í gegnum sérhæfð farsímaforrit, eða með því að niðurhala á tæki með Android-stýrikerfi. Þessi forrit geta verið hönnuð út frá vélbúnaðareiginleikum tækja notendaq, svo sem hreyfingarskynjara (fyrir hreyfingarháða leiki) eða andlitsmyndavél (myndavél sem snýr að andliti þínu) fyrir myndsímtal.
Háskólinn í Tübingen

Háskólinn í Tübingen ("Eberhard Karls Universität Tübingen") er háskóli í borginni Tübingen í Baden-Württembergi í Þýskalandi. Hann var stofnaður 1477 af Eberhard V. ("Eberhard im Bart"). Skólinn er meðal þeirra virtustu í Þýskalandi.
Enuma Elish

Enûma Eliš er sköpunarsaga Babýlóníumanna. Í upphafi er sagt frá Tiamat, skrímsli sem svipar til dreka. Það var ekki til land, heldur bara sjór. Guðirnir hræddust Tiamat og leituðu til Marduk, sem leiðir stríð gegn Tiamat og drepur hana. Marduk notar lík Tiamat til að greina að himin og jörð. Þannig skapaði Marduk heiminn.

Sagan er talin vera rituð á 18. öld f.Kr., á tímum Hammurabis. Fræðimenn greina sterk áhrif á sköpunarsögu Biblíunnar, sér í lagi á fyrstu málsgreinarnar: „Í upphafi skapaði Guð himin og jörð. Jörðin var þá auð og tóm. Myrkur grúfði yfir djúpinu en andi Guðs sveif yfir vötnunum.“
Synir Hórusar

Synir Hórusar eru fjórir guðir í fornegypskum trúarbrögðum sem voru persónugervingar fjögurra kanóposkrukka sem geymdu innyfli hins látna í múmíugerð. Þeir koma upphaflega fyrir í Pýramídaritunum sem vinir konungsins sem aðstoða hann við himnaför sína. Upphaflega var Ísis, upprunaleg eiginkona Hórusar, talin móðir þeirra en hver þeirra átti sína verndargyðju.

Synir Hórusar eru:
David Moyes

David William Moyes (fæddur 1963) er skoskur knattspyrnustjóri og fyrverandi leikmaður, sem lék meðal annars með ÍBV. Hann stýrði þar áður Manchester United eftir að hafa tekið við starfi Sir Alex Ferguson. Hann hefur einnig verið knattspyrnustjóri hjá Preston North End F.C., West Ham United og Everton.
Léraður

Léraður er tré sem stendur á þaki Valhallar og geitin Heiðrún étur af. Frá Heiðrúnu fá einherjar mjöðinn sem þeir drekka. Einnig bítur hjörturinn "Eikþyrnir" af tréinu.
Snjóhengjan

Snjóhengjan er óformlegt heiti á krónueignum erlendra aðila sem fastar eru á Íslandi vegna gjaldeyrishafta sem hafa verið í gildi frá bankahruninu 2008. Þessar eignir eru taldar nema á bilinu 800 til 1000 milljörðum króna. Eigendur þessara fjármuna eru flestir taldir vera erlendir vogunarsjóðir og bankar sem vilji skipta þeim yfir í erlendan gjaldeyri. Óttast er að ef gjaldeyrishöftum yrði aflétt í skyndi þá myndi það þýða snöggt útstreymi gjaldeyris frá Íslandi og verulega gengisrýrnun krónunnar. Önnur lausn sem lögð hefur verið til er að eigendur snjóhengjunnar taki á sig verulega niðurfærslu á eignunum gegn því að fá leyfi til að taka afganginn út í erlendum gjaldeyri.

Í fréttum sumarið 2016 kom í ljós að meðal helstu eigenda innistæðna á Íslandi væru fjárfestingarfyrirtækin Eaton Vance og Loomis Sayles &amp; Co.
Austur-Indíur

Austur-Indíur er hugtak sem var notað yfir löndin í Suður- og Suðaustur-Asíu. Þau ná yfir það sem var Bresku Indíur, Pakistan, Indland, Bangladess, Mjanmar, Srí Lanka og Maldíveyjar, auk Taílands, Malasíu og Indónesíu, sem hét Hollensku Austur-Indíur áður en það fékk sjálfstæði.

Til Austur-Indía teljast einnig Íranshluti Balúkistan, Indókína, Filippseyjar, Brúnei, Singapúr og Austur-Tímor.
Towa Carson

Towa Carson (f. 31. mars 1936 í Eskilstuna) er sænsk söngkona.
Hertogadæmið Flórens

Hertogadæmið Flórens (ítalska "Ducato di Firenze") var hertogadæmi í Toskana á Ítalíu með Flórens sem höfuðborg. Hertogadæmið var stofnað eftir að Karl 5. keisari endurreisti völd Medici-ættarinnar í borginni árið 1530. Klemens 7. páfi (sem sjálfur var af Medici-ættinni) gerði Alessandro de' Medici að hertoga yfir fyrrum lýðveldinu Flórens og breytti því þannig í erfðaveldi.

Annar hertoginn, Cosimo 1., jók mjög hernaðarumsvif og stækkaði hertogadæmið með kaupum á eynni Elbu og með því að leggja Siena undir sig. Árið 1569 var hertogadæminu því breytt í stórhertogadæmið Toskana. Medici-ættin fór með völd í stórhertogadæminu til 1737 þegar það gekk til Frans af Lothringen.
Lena Philipsson

Lena Philipsson (f. 19. janúar 1966 í Vetlanda) er sænsk söngkona.
Padúa

Padúa (ítalska "Padova", feneyska "Padoa") er borg í Venetó á Ítalíu. Borgin er höfuðborg samnefndrar sýslu. Íbúar eru um 215 þúsund. Borgin er stundum skilgreind, ásamt Feneyjum og Treviso, sem hluti af stórborgarsvæðinu Feneyjar-Padúa-Treviso með 1,6 milljón íbúa.

Borgin stendur á bökkum árinnar Bacchiglione, um 40km vestan við Feneyjar. Sunnan við borgina liggja Evgenahæðir sem eru þjóðgarður frá 1971. Háskólinn í Padúa var stofnaður sem lagaskóli árið 1222 og var um aldir einn af mikilvægustu háskólum Evrópu.
Hertogadæmið Parma

Hertogadæmið Parma var hertogadæmi á Ítalíu með Parma sem höfuðborg. Hertogadæmið var búið til árið 1545 sem lén handa launsyni Páls 3. páfa, Pier Luigi Farnese. Farnese-ætt fór með völd í hertogadæminu þar til hún dó út árið 1731. Þá féll það í hlut Karls, sonar Spánarkonungs en eftir Pólska erfðastríðið fékk Karl 6. keisari hertogadæmið í sinn hlut í skiptum fyrir Konungsríkið Napólí og Konungsríkið Sikiley. Eftir Austurríska erfðastríðið 1748 fengu Búrbónar aftur yfirráð yfir hertogadæminu og Filippus, yngri sonur Filippusar 5. Spánarkonungs varð hertogi. Árið 1796 lagði Napoléon Bonaparte hertogadæmið undir sig en Ferdinand hélt völdum til 1801. Árið 1808 var það innlimað í Frakkaveldi Napoléons. Árið 1814 varð síðari eiginkona Napoléons, María Lovísa af ætt Habsborgara, hertogaynja af Parma og hélt þeirri stöðu til dauðadags árið 1847 en þá gekk ríkið aftur til afkomenda fyrri valdhafa af ætt Búrbóna. Árið 1859 gerðu íbúar uppreisn gegn Búrbónum og tóku þátt í myndun Sameinaðra héraða Mið-Ítalíu ásamt Toskana, Módena og Sendiráðum Páfa. Árið eftir var ákveðið með þjóðaratkvæðagreiðslu að taka þátt í sameinaðri Ítalíu.

Búrbónar hafa aldrei hafnað tilkalli sínu til hertogadæmisins. Núverandi handhafi titilsins er Hollendingurinn Karl af Parma.
Ulf Lundell

Ulf Lundell (f. 20. nóvember 1949) er sænskur tónlistarmaður, rithöfundur og skáld. Ulf er ekki aðeins þekktur fyrir tónsmíðar heldur líka fyrir ritverk sín. Sú þekktasta er "Jack" og kom út árið 1976. Hann er einnig þekktur fyrir að hafa samið óopinberan þjóðsöng Svía: Öppna landskap.
Útvarpsleikrit

Útvarpsleikrit er leikrit sem flutt er eingöngu sem hljóð í útvarpi af leikurum. Oft er notast við margskonar hljóð til þess að auka á tilfinningu þess sem hlustar.

Útvarpsleikrit náðu fyrst vinsældum á árunum 1920 til 1930. Leikrit hafa verið flutt í Ríkisútvarpinu frá stofnun, 1930 og hafa þau verið vinsæl síðan þá þó að eitthvað sé minna um þau í dag þar sem sjónvarpið er núna orðin mun meira notaður miðill fyrir samskonar skemmtun.

Útvarpsleikhúsið á Rás 1 á hefur framleitt útvarpsleikrit reglulega frá því Þorsteinn Ö. stephensen var ráðinn leiklistarstjóri 1947 og gerir það enn. Það er eina útvarpsstöðinn á Íslandi sem setur upp og útvarpar útvarpsleikrit með reglulegum hætti. Núverandi leiklistarstjóri er Viðar Eggertsson, en hann tók við starfinu 1. janúar 2008.
Víghólar, Kópavogi

Víghólar eru friðlýst náttúruvætti síðan 1983 og efsti punktur Digraness í Kópavogi, 74,4 metra yfir sjávarmáli.

Til stóð að byggja þar Digraneskirkju en horfið var frá því og hún flutt neðar í hlíðar Digraness.
Eykon Energy

Eykon Energy ehf. er íslenskt félag sem sótti um leyfi til olíurannsókna og -vinnslu á Drekasvæðinu í öðru útboði sérleyfa árið 2012 en fékk frest til að finna sér erlendan samstarfsaðila. Í júní 2013 var svo tilkynnt að Eykon Energy væri komið í samstarf við CNOOC frá Kína (enska: "China National Offshore Oil Corporation"), sem yrði framkvæmdaaðili skv. leyfisumsókninni.. Möguleiki er á að leyfi verði veitt á grundvelli umsóknarinnar á árinu 2013

Heiðar Már Guðjónsson fjárfestir er stjórnarformaður félagsins og Gunnlaugur Jónsson er framkvæmdastjóri. Auk þeirra er Terje Hagevang hluthafi í félaginu.

Nafn Eykons Energy.

Eykon Energy ehf er nefnt í höfuðið á Eyjólfi Konráði Jónssyni, alþingismanni, ritstjóra og athafnamanni, sem var kallaður "Eykon". Eykon barðist fyrir réttindum Íslendinga umhverfis landið, bæði á Jan Mayen-hryggnum, þar sem Drekasvæðið er og víðar.

Aðkoma CNOOC.

Greint var frá því í erlendum fjölmiðlum að CNOOC hefði tilkynnt að bæði Eykon Energy og íslensk stjórnvöld hefðu sóst eftir aðkomu félagsins. Þetta var leiðrétt í íslenskum fjölmiðlum af forsvarsmönnum Eykons.
Haraldur Einarsson

Haraldur Einarsson (f. 24. september 1987) er fyrrverandi þingmaður fyrir Framsóknarflokkinn. Haraldur ákvað að hætta á þingi eftir kosningar 2016 og gerast bóndi.
Mýrarárvirkjun

Mýrarárvirkjun er vatnsaflsvirkjun á Vestfjörðum. Hún var stofnuð árið 1965 og afl hennar er 60 KW. Eigandi Mýrarárvirkjunar er Orkubú Vestfjarða.
Skeiðsfossvirkjun

Skeiðsfossvirkjun er í raun tvær vatnsaflsvirkjanir í Fljótum í Skagafirði.

Skeiðsfossvirkjun 1 var gangsett árið 29. mars 1945 og stækkuð 1954, afl hennar er 3200 kW. Skeiðsfossvirkjun 2 sem er nokkuð neðar í ánni, til móts við bæinn Stóru-Þverá, var gangsett árið 1976 og afl hennar er 1700 kW. Samanlagt afl virkjananna er 4900 kW. Virkjanirnar voru byggðar af Rafveitu Siglufjarðar. Rafmagnsveitur ríkisins keyptu þær 1991 og eigandi þeirra nú er Orkusalan ehf.

Tenglar.

Skeiðsfossvirkjun á vef Orkusölunnar
Gunnlaugs saga ormstungu

Gunnlaugs saga ormstungu er ein Íslendingasagna. Hún er samin á 14. öld en varðveitt í yngra handriti. Í sögunni eru 25 kvæði sem tengjast sögupersónunum. Sagan fjallar um tvö íslensk skáld, þá Gunnlaug ormstungu og Hrafn Önundarson og keppni þeirra um ástir Helgu fögru barnabarns Egils Skallagrímssonar.
Burj Al Arab

Burj Al Arab (arabíska: "برج العرب‎," „Arabaturninn“) er lúxushótel í Dúbæ í Sameinuðu arabísku furstudæmunum. Hótelturninn er 321 m að hæð og þannig fjórða hæsta hótelbyggingin í heimi. Hótelið stendur á gervieyju sem liggur 280 m frá ströndinni Jumeirah. Eyjan er tengd við meginlandið með boginni brú en turninn er hannaður þannig að hann líkist skipasegli. Stundum er átt við hótelið sem heimsins einasta „7 stjarna“ hótel en þetta er umdeilt.

Arkitektinn Tom Wright hjá breska fyrirtækinu Atkins hannaði turninn. Framkvæmdir á að byggja gervieyjuna hófust árið 1994. Ætlað var að turninn líktist segli á hefðbundnum arabískum báti sem heitir dhow. Byggingin var formlega tekin í notkun árið 1999.
Fæðukeðja

Fæðukeðja er þrepaskipt röð lífvera í vistkerfi þar sem hver hópur nærist á næringarefnum sem fást á næsta þrepi fyrir neðan.

Á botni fæðukeðjunnar eru svokallaðir frumframleiðendur. Dæmi um frumframleiðendur eru til dæmis grös, þörungar og smádýr. Lífverur á hærri þrepum fæðukeðjunnar kallast neytendur og neyta annarra lífvera sem eru neðar í fæðukeðjunni en þau og fá orku úr þeim.
Þeytispjald

Þeytispjald er barnaleikfang sem búið var til úr fjöl og bandspotta. Í það var notað ferkantað tréspjald með götum fyrir band. Bandinu var vafið upp á fingur hvorrar handa og snúið uppá. Þegar bandið var orðið strekkt var togað í og bandið fært til og frá. Þá kvein í bandinu og það snerist með miklum hraða.
Naegleria fowleri

Naegleria fowleri er amaba sem getur sýkt menn og dýr og étið upp heila þeirra. Hún finnst bæði á amöbu- (e. trophozoite) og svipustigi (e. flagellated) í 25-35°C heitu ferskvatni og finnst eins og margar amöbur á þremur lífsstigum. Á amöbustigi er hún svipulaus einfrumungur en á svipustigi myndast svipa út frá frumunni sem hún notar til þess að synda um í vatni. Við ákveðnar aðstæður eins og þegar vatn í kringum hana þornar upp getur hún myndað um sig þolhjúp (e. cyst) og losað sig við mestallan vökva, orðið hnattlaga og lagst í dvala.

Naegleria fowleri er á amböbustigi þegar hún sýkir fórnarlömb sín. Hún borar sig inn í gegnum örþunna húð í nefgöngum þeirra og fer inn í miðtaugakerfið og skríður eftir lyktartaug inn í heilann og nærist þar á taugafrumum heilans. Yfirleitt er þessi sýking fyrst greind við krufningu.

Fyrstu einkenni sýkingar er höfuðverkur, uppköst, hiti og stífleiki í hálsi. Síðan koma merki um heilaskemmdir fram og ofskynjanir, minnistap, skert athygli, breyting á persónuleika og hinn sýkti deyr. Engin lækning er til og þessi sjúkdómsferill tekur innan við 14 daga.